Avoimuusrekisterityöryhmän kokous 9/2021

Aika 14.6.2021 klo 10:00-12:00

Paikka Kokous järjestettiin etäyhteyksin

Osallistujat Niklas Wilhelmsson, yksikönpäällikkö, oikeusministeriö (pj)

Juuso Oilinki, erityisasiantuntija, oikeusministeriö

~~Pertti Rauhio, hallintojohtaja, eduskunnan kanslia~~

Miska Lautiainen, lainsäädäntöneuvos, valtiovarainministeriö

~~Liisa Partio, jäsen, Kansalaisyhteiskuntapolitiikan neuvottelukunta KANE~~

Tuomo Yli-Huttula, puheenjohtaja, Edunvalvontafoorumi

Pentti Mäkinen, Transparency Finland

~~Markku Jokisipilä, johtaja, eduskuntatutkimuksen keskus~~

Emilia Korkea-aho, apulaisprofessori

Sami Demirbas, asiantuntija, oikeusministeriö (sihteeri)

Heini Huotarinen, neuvotteleva virkamies, oikeusministeriö (sihteeri)

Anna Pohjalainen, EU-asiantuntija, oikeusministeriö (sihteeri)

Jaakko Eskola, johtaja, Valtiontalouden tarkastusvirasto

1. **Kokouksen avaaminen ja esityslistan hyväksyminen**

Puheenjohtaja avasi kokouksen klo 10:01. Hyväksyttiin esityslista.

1. **Edellisen kokouksen pöytäkirjan hyväksyminen**

Hyväksyttiin edellisen kokouksen pöytäkirja.

1. **Tilannekatsaus ja syksyn työsuunnitelma**

Puheenjohtaja totesi, että avoimuusrekisterivalmisteluun on tulossa kuntavaalien ja sote-valmistelun aikataulupaineiden vuoksi neljän kuukauden lisäaika – mietinnön uusi määräaika on lokakuun lopussa.

Sihteeri Sami Demirbas kertasi keväällä tehtyä työtä ja esitteli syksyn työsuunnitelmaa. Keväällä 2021 työryhmä kokoontui 9 kertaa ja ohjausryhmä 3 kertaa. Alkuvuodesta käsiteltiin avoimuusrekisterin soveltamisalaa ja toimintaa, loppukeväästä työstettiin HE-luonnosta. Alustavan suunnitelman mukaan työryhmä kokoontuisi kesälomien jälkeen kolme kertaa ja ohjausryhmä kaksi kertaa. Ennen mietinnön lausuntokierrokselle lähettämistä voitaisiin mahdollisesti järjestää tilaisuus sidosryhmien aktivoimiseksi. Puheenjohtajan mukaan kokoukset järjestetään koronatilanteen salliessa siten, että on mahdollista osallistua joko paikan päällä tai etänä.

Fyysisten kokousten ja sidosryhmätilaisuuksien järjestämistä kannatettiin. Keskusteltiin myös tarpeesta tuottaa avoimuusrekisterivalmistelusta tilannekatsaus englanniksi, sillä muista maista on tullut kyselyitä aiheeseen liittyen.

1. **Kyselytutkimuksen tulokset**

Sihteeri Sami Demirbas esitteli Taloustutkimus Oy:ltä tilatun kyselytutkimuksen tuloksia. Kyselytutkimuksessa selvitettiin yritysten ja järjestöjen harjoittaman lobbauksen yleisyyttä ja ilmenemismuotoja. Tutkimusta on tarkoitus hyödyntää avoimuusrekisterilain vaikutustenarvioinnissa. Tutkimus julkaistaan avoimuusrekisterin hankesivuilla muiden tämän kokouksen materiaalien yhteydessä.

Keskustelussa pohdittiin, miten tuloksiin on vaikuttanut järjestöjen huomattavasti yrityksiä pienempi osuus vastaajista. Pohdittiin myös niitä haasteita, joita liittyy päättäjiin yhteydenpitoa harjoittavien yritysten tunnistamiseen. Keskusteltiin lobbauksen yleisyydestä myös lobbauksen kohteiden näkökulmasta. Entä jos lobbauksen kohde ei koe olleensa vaikuttamisen kohteena, vaikka yritys tai järjestö kokisi harjoittaneensa vaikuttamistoimintaa – miten tällaisen näkökulman ottaminen vaikuttaisi havaintoihin lobbauksen yleisyydestä? Avoimuusrekisterilain täytäntöönpanovaiheessa tulee pohdittavaksi tietoisuuden lisääminen myös lobbauksen kohteiden keskuudessa.

1. **Muut asiat**

- Huomioita esityksestä avoimuusrekisteriksi

Keskusteltiin lyhyesti mietintöluonnoksesta. Pohdittiin tarvetta sisällyttää pykälätekstiin kirjaus sähköisestä asioinnista ja tähän liittyvästä toimivallan siirtämisestä rekisteriviranomaiselle. Kirjausta ilmoitusvelvollisuudesta lakiluonnoksen 7 §:ssä on syytä selkeyttää. Myös avoimuusrekisteritietojen julkisuutta on vielä pohdittava. Lisäksi on pohdittava avoimuusrekisterin kielivaihtoehtoja: suomen ja ruotsin ohella harkitaan englannin kielen käytön mahdollistamista.

- Tsekin suurlähetystön tilaisuus 9.6.

Puheenjohtaja ja sihteeri Sami Demirbas kertoivat edellisellä viikolla Tsekin suurlähetystössä järjestetystä tilaisuudesta, jossa esiteltiin Suomen avoimuusrekisterihanketta. Vieraat, joiden joukossa oli myös muiden maiden suurlähettiläitä, olivat kiinnostuneita Suomen korruptiontorjuntatoimista laajemminkin. Paikalla oli myös oikeuskansleri, joka puheenvuorossaan kannatti avoimuusrekisterin perustamista Suomeen.

- Pyöröovi-ilmiötä koskeva tutkimusprojekti

Emilia Korkea-aho kertoi syksyllä 2021 käynnistyvästä, pyöröovi-ilmiötä selvittävästä nelivuotisesta tutkimushankkeesta, jolle on myönnetty Suomen Akatemian rahoitus. Korkea-aho on mukana tutkimuksen toteuttamisessa.

1. **Kokouksen päättäminen**

Päätettiin kokous klo 11:28.